Acum doua zile, doamna Dancila s-a aratat indignata in fata presedintelui Romaniei: “cum adica, au ajuns sa-i faca dosar penal pana si premierului?”

Las la o parte adierea de ciocoism care ne spune ca doamna Dancila vine dintr-o lume in care premierii sunt zei, ridicati nu doar in functie, ci si peste lege. O las la o parte pentru a-i face un serviciu doamnei, care probabil ca n-a gasit in vitrinele decorate frumos cu “SOLDES” de la Bruxelles cateva informatii interesante despre anchete penale, presedinti si premieri.

Deci…

Doamna Dancila: in cursul vietii domniei voastre, cele mai importante doua tari ale UE si-au anchetat capii statului. Stati sa vedeti, ca devine interesant:

In Franta, PRESEDINTELE Jaques Chiriac a fost urmarit penal pentru ca in vremea in care fusese primar al Parisului a platit de la PRIMARIE peste 20 de persoane care lucrau, de fapt, pentru partid. Suna familiar? Cum sa nu sune! Dar stati, ca mai e:

Cativa dintre oamenii astia ai lui Chirac nici nu locuiau la Paris, dar erau platiti de la bugetul primariei. Cu totii proveneau din din circumscriptia lui electorala pe nume Correze, in sud-vestul Frantei. Baietii astia aveau niste salarii uriase, din care o parte isi bagau in buzunar iar alta parte dadeau la partid. Iarasi intreb: suna familiar, doamna Dancila? Daca da, gasiti aici alte detalii de coruptie locala din Franta, poate va suna cunoscut.

Ce i s-a intamplat domnului Chirac? A fost condamnat la 2 ani de inchisoare cu suspendare. Partidul lui a platit 1,6 milioane de euro despagubire la primarie pentru banii sifonati, in vreme ce Chirac insusi a scos din buzunar jumatate de milion de euro!

A platit, n-a cerut falimentul, si n-a plecat in Costa Rica. Francejii astia mai au un pic de onoare.

Dar stati, ca mai e: cand s-a intamplat condamnarea? In 2011. Unde era doamna Dancila in vremea aia? La Bruxelles! Eurodeputat! N-a cumparat nici macar o data un ziar? N-a inteles ce vorbea lumea la mesele din jur in restaurant?

In fine, putin conteaza. Vreau sa-i mai dau un exemplu, si ei si domnului Dragnea, ca tot ne spune – facand aluzie la Valcov – ca meritele unui om ar trebui sa-l faca iertat.

Vorbim de cancelarul Helmut Kohl. Un om caruia Germania ii datoreaza reunificarea din 1990. Un titan al politicii globale. Si in acelasi timp un om acuzat c-a luat spaga pentru partid.

Scandalul a inceput in 1999, cand trezorierul CDU (actualul partid al Angelei Merkel) a fost arestat in Augsburg sub acuzatia de evaziune fiscala. Asta a fost acuzat ca a primit 1 milion de marci in cash de la un traficant de arme din Canada, fara sa inregistreze banii in contabilitate. Banii ar fi venit din Arabia Saudita si erau de fapt o spaga pentru un contract de vanzare de tancuri acolo, aprobat de guvern. Guvernul Kohl.

La inceput Kohl a negat insa, pus in fata dovezilor, a fost nevoit sa recunoasca la televizor (apropos de justitia televizata, nu am inventat-o noi) ca stia de o suma de 2 milioane de marci primite pe sub mana de partid.

In anul 2000, Kohl a fost subiectul unui dosar penal. Da, doamna Dancila. Kohl, omul care a reunificat Germania, a fost si el “penal.”

Dar stati, ca n-a patit ce patesc penalii nostri, dusi pe la televizor, pupati in dos si plansi ca-s victime.

Nu. Kohl A fost dat afara din partid – Angela Merkel e cea care i-a luat locul. Iar partidul – fapt fara precedent! – i-a cerut DAUNE pentru stricarea imaginii si a si primit de la el (l-au ajutat prietenii…)))) 8 milioane de marci!

Partidul a fost condamnat si el de stat la amenzi: un mizilic, pe la vreo 50 de milioane de marci cu totul! (impartiti la doi pentru dolari)

Cu Kohl, statul a fost mai indulgent: a trebuit sa plateasca 150.000 de marci catre bugetul de stat si inca pe atat catre o fundatie umanitara. Sa vada si el ce inseamna sa ai suflet, presupun…)

In cazul lui Kohl, dosarul a fost inchis dupa aceasta amenda. Nu s-a putut dovedi ca vreun ban ajunsese in buzunarul propriu. Alti actori din dosar au facut insa puscarie pentru evaziune.

Dar cel mai grav lucru care i s-a intamplat lui Kohl a fost ca nimeni nu l-a mai bagat in seama. In propriile cuvinte, a ajuns o “NE-PERSOANA”. Nimeni nu l-a mai chemat la vreo ocazie oficiala. Partidul, ca si societatea, l-au izolat. Desi ar fi trebuit sa-i fie recunoscator pentru unire, poporul l-a respins pentru imoralitate. A murit anul trecut, fara reabilitare.

Bun, doamna Dancila, acum intelegeti cu cine vorbeati dvs in Parlamentul European si spuneati ca la noi in Romania politicienii sunt nevinovati si procurorii si #rezistii niste monstri?

Da, exact. Vorbeati cu oameni care au vazut coruptie la ei acasa. Care au vazut anchete. Care au vazut condamnari. Care stiu ca puterea corupe. Si care n-au acceptat nici in tara lor ce le cereti sa accepte pentru Romania. Ba sa va mai dea si bani in fonduri europene!

De-aia nu-i prostiti. Nu pentru ca n-aveti talent oratoric.

Ci pentru ca oamenii astia sunt cu mult mai putin naivi decat credeti.

Coruptia politica exista si in Europa. Doar ca Europa se lupta sa scape de ea.

Si asteapta de la cei care vor SA RAMANA in Europa sa faca la fel!